
1. Նախագծի անհրաժեշտությունը (նպատակը).
   «Հայաստանի Հանրապետության կառավարության 2022 թվականի 
հոկտեմբերի 6-ի N 1569-Ն որոշման մեջ փոփոխություն և լրացում կատարելու մասին» ՀՀ կառավարության որոշման նախագծի ընդունումը բխում է ՀՀ վարչապետի 2026 թվականի հուլիսի 9-ի N 620-Ա որոշմամբ հաստատված հավելվածի 1-ին կետի պահանջի կատարումից:
   Նախագծի մշակումը պայմանավորված է տարածական տվյալների ոլորտում պետական կառավարման, տեղական ինքնակառավարման մարմինների և պաշտոնատար անձանց կողմից տրամադրվող՝ գործունեության կոնկրետ տեսակով զբաղվելու կամ գործունեություն իրականացնելու (որոնք տեղանքում կարող են ունենալ կոորդինատային կապակցում) իրավունքը հաստատող վարչական և այլ ակտերի վերաբերյալ թեմատիկ տարածական տվյալների շերտ(եր) ստեղծելու և ազգային գեոպորտալին ինտեգրելու անհրաժեշտությամբ: Առաջարկվող փոփոխությունն անհրաժեշտ է պետական կառավարման համակարգի արդյունավետության և թափանցիկության բարձրացման համար: Ներկայումս պետական և տեղական ինքնակառավարման մարմինների կողմից տրամադրվող թույլտվությունների, լիցենզիաների և այլ ակտերի տվյալները պահվում են տարբեր գերատեսչական բազաներում, չունեն միասնական ձևաչափ և հաճախ չեն պարունակում տարածական բաղադրիչ: Սա խոչընդոտում է միջգերատեսչական համագործակցությանը, դժվարացնում է ռեսուրսների կառավարումը և հանգեցնում կրկնվող կամ հակասական որոշումների կայացմանը: Առաջարկվող լրացումը ստեղծում է իրավական հիմք բոլոր պետական լիցենզիաների, թույլտվությունների և այլ ակտերի տարածական տվյալների միասնական, ստանդարտացված շերտերի ստեղծման համար: Սա կնպաստի որոշումների կայացման գործընթացի արդյունավետության բարձրացմանը, քաղաքաշինական, բնապահպանական և այլ ծրագրերի պլանավորման որակի բարելավմանը։
   2. Կարգավորման առարկան և բնույթը.
   Նախագծով առաջարկվող կարգավորումների համատեքստում նախատեսվում է ՀՀ կառավարության 2022 թվականի հոկտեմբերի 6-ի N 1569-Ն որոշման մեջ կատարել համապատասխան լրացում, որի համաձայն՝ հիշյալ որոշման 1-ին կետի
3-րդ ենթակետով հաստատված N 3 հավելվածում լրացնել նոր 16-րդ գլուխ: Նախագծով լրացվող նոր 16-րդ գլխով սահմանվում են պետական կառավարման, տեղական ինքնակառավարման մարմինների և պաշտոնատար անձանց կողմից տրամադրվող թույլտվությունների, լիցենզիաների և գործունեության կոնկրետ տեսակով զբաղվելու կամ գործունեություն իրականացնելու իրավունքը հաստատող այլ ակտերի թեմատիկ տարածական տվյալների շերտերը, վերջիններիս համապատասխան հատկանիշային տվյալները:
   3. Նախագծի ընդունման արդյունքում ակնկալվող արդյունքը.
   Առաջարկվող կարգավորումը նպատակ ունի ապահովել տարածական տվյալների համակարգված և ստանդարտացված կառավարումը՝ տարածական տվյալների ոլորտում պետական կառավարման, տեղական ինքնակառավարման մարմինների և պաշտոնատար անձանց կողմից տրամադրվող համապատասխան վարչական և այլ ակտերն ազգային գեոպորտալին ինտեգրելու միջոցով: Նախագծի ընդունումը թույլ կտա համապատասխան մարմիններին ստեղծել, վարել թեմատիկ տարածական շերտերը և դրանց մետատվյալները և դրանք ինտեգրել ազգային գեոպորտալում՝ Հայաստանի Հանրապետության կառավարության սահմանած ուղեցույցների և ազգային ստանդարտի պահանջներին համապատասխան՝ բարձրացնելով տվյալների հասանելիությունը, փոխանակելիությունը և արդիականությունը: Նախագծով առաջարկվող կարգավորումը կնպաստի նաև տարածական տվյալների կառավարման համակարգված և միատեսակ մոտեցման ձևավորմանը, դրանց մատչելիության ապահովմանը, ինչպես նաև ազգային գեոպորտալի արդյունավետության ընդլայնմանը։
   Նախագծի ընդունմամբ, ի թիվս այլնի, կապահովվի տարածական տվյալների ոլորտում պետական կառավարման, տեղական ինքնակառավարման մարմինների և պաշտոնատար անձանց կողմից տրամադրվող համապատասխան վարչական և այլ ակտերի տրամադրման աշխատանքների արդյունավետությունը, դրանց իրագործելիությունը և մշտադիտարկումը։
   4. Նախագծի ընդունմամբ պետական բյուջեի եկամուտներում և ծախսերում փոփոխությունները.
   Թեմատիկ տարածական տվյալների ստեղծման գործընթացի իրականացումը հնարավոր է առաջացնի որոշակի ֆինանսական ծախսեր, սակայն, հաշվի առնելով այն հանգամանքը, որ այդ գործընթացն առնչվում է ոլորտային լիազոր մարմիններին, հետևաբար Կադաստրի կոմիտեն չի կարող տրամադրել ֆինանսական գնահատական: Միևնույն ժամանակ, հարկ է ընդգծել, որ թեմատիկ տարածական տվյալներն ազգային գեոպորտալին իրտեգրելու գործընթացի կապակցությամբ Կադաստրի կոմիտեի գործառույթների իրականացման շրջանակներում լրացուցիչ ֆինանսական միջոցներ չեն պահանջվում:
1. Կապը ռազմավարական փաստաթղթերի հետ.
Նախագիծը մշակվել է՝ հիմք ընդունելով Հայաստանի Հանրապետության Ազգային ժողովի 2026 թվականի օգոստոսի 25-ի N ԱԺՈ-3-Ն որոշմամբ հավանության արժանացած Հայաստանի Հանրապետության կառավարության ծրագրի «Հանրային կառավարման արդյունավետություն և թվային վերափոխում» բաժնի «Մարդակենտրոն ծառայություններ և թվային վերափոխում» գլխի 3-րդ կետով նախատեսված՝ Ազգային գեոպորտալի միջոցով պետական տարածական տվյալների ինտեգրման, հրապարակման, համադրման, հասանելիության և օգտագործման ապահովման միջոցառումը։
Ներկայացված նախագծի նպատակն է ապահովել տարածական տվյալների համակարգված և ստանդարտացված կառավարումը՝ տարածական տվյալների ոլորտում պետական կառավարման և տեղական ինքնակառավարման մարմինների, ինչպես նաև պաշտոնատար անձանց կողմից տրամադրվող համապատասխան վարչական և այլ ակտերի հիման վրա ձևավորվող տվյալները Ազգային գեոպորտալին ինտեգրելու միջոցով։ Նախագծի ընդունման արդյունքում համապատասխան մարմինները հնարավորություն կունենան ստեղծելու և վարելու թեմատիկ տարածական շերտեր և դրանց մետատվյալները, ինչպես նաև դրանք ինտեգրելու Ազգային գեոպորտալում՝ Հայաստանի Հանրապետության կառավարության սահմանած ուղեցույցներին և ազգային ստանդարտի պահանջներին համապատասխան։ Արդյունքում կապահովվի տարածական տվյալների հասանելիության, փոխանակելիության, միասնականության և արդիականության բարձրացումը։

